Tavara-aseman siirrosta on nyt urakkasopimus – Kreate nostaa aseman paikaltaan ja vie sen siirtorataa pitkin Morkun tontille

Tampereen Ratapihankadun vanhan tavara-aseman siirto etenee. Tampereen kaupunki ja Kreate Oy tekivät urakkasopimuksen tavara-aseman siirrosta maanantaina. Tavara-aseman uusi paikka on Ratapihankadun toisella puolella Morkun tontilla. Tavara-aseman siirtotöiden valmistelut alkavat, kun Morkku on purettu. Ensin pitää ratkaista Morkun rakennussuojelun hylkäämispäätöstä koskeva valitus. Ympäristöministeriö hylkäsi Morkun rakennussuojeluesityksen maaliskuussa. Päätöksestä on valitettu Hämeenlinnan hallinto-oikeuteen. Sopimuksen mukaan Kreate Oy purkaa Morkun sekä siirtää ja vahvistaa tavara-aseman. Urakoitsija laatii työstä tarkemmat suunnitelmat. Tavara-aseman sisältä puretaan kevyet rakenteet, joita ei ole suojeltu. Uudelle rakennuspaikalle rakennetaan perustukset Morkun purkamisen jälkeen. Siirrossa tavara-asema nostetaan paikaltaan noin 1,4 metrin verran ja liikutetaan varta vasten rakennettua siirtorataa pitkin uudelle paikalleen. Ratapihankatu ylittää väylän siltaa pitkin Tampereen kaupunki teettää urakan ajaksi kiertotien ja käynnistää alueen liikenneväylien rakentamisen. Ratapihankatu oikaistaan kulkemaan radan vartta tulevan Morkun aukion kohdalta. Rongankadun kevyen liikenteen alikulun itäpuolen väylä loivennetaan. Ratapihankatu ylittää väylän radan viereen rakennettavaa siltaa pitkin. Rakentamisaikataulu täsmentyy, kun Morkun purku vahvistuu.